[ जगमोहन सिंह राजपूत ]: जब स्कूलों में अध्यापक उचित अनुपात में न हों, अधिकांश में नियमित प्राचार्य न हों, समय पर पुस्तकें, वर्दी और स्वेटर वितरित न हो पाते हों तब देश की राजधानी दिल्ली के सरकारी स्कूलों में प्राथमिकता केआधार पर सीसीटीवी कैमरे लगाना बच्चों और अध्यापकों के भी मनोविज्ञान की अनदेखी का ही उदाहरण कहा जा सकता है। वैसे तो कोई भी सुरक्षा विशेषज्ञ इसे बखूबी समझा सकता है कि सुरक्षा के लिए स्कूलों में सीसीटीवी कैमरे लगाना कितना उपयोगी है, लेकिन समस्या यह है कि अपवाद छोड़कर शायद सत्ता में बैठे राजनेता यह जानना ही नहीं चाहते कि कक्षा के अंदर अध्यापकों और बच्चों पर लगातार निगरानी की तलवार लटकाने के दुष्परिणाम क्या हो सकते हैं?